REGOLAMENT TAL-KUMMISSJONI (KE) Nru 1093/2009
tat-13 ta’ Novembru 2009
li jemenda l-Anness V tar-Regolament tal-Kunsill (KE) Nru 1342/2007 fir-rigward tal-limiti kwantitattivi ta’ ċerti prodotti tal-azzar mill-Federazzjoni Russa
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru 1342/2007 tas-22 ta’ Ottubru 2007 dwar l-amministrazzjoni ta’ ċerti restrizzjonijiet fuq importazzjonijiet ta’ ċerti prodotti tal-azzar mill-Federazzjoni Russa (1), u b’mod partikolari l-Artikolu 5 tiegħu,
Billi:
(1)
Il-Komunità Ewropea u l-Federazzjoni Russa ffirmaw ftehim dwar kummerċ f’ċerti prodotti tal-azzar fis-26 ta’ Ottubru 2007 (2) (“il-Ftehim”).
(2)
L-Artikolu 3(3) tal-Ftehim jistipula li kwantitajiet mhux użati f’sena speċifika jistgħu jintużaw għas-sena ta’ wara sa massimu ta’ 7 % tal-limitu rilevanti kwantitattiv imsemmi fl-Anness II tal-Ftehim.
(3)
Bħal fl-2008, ir-Russja għarrfet lill-Komunità bl-intenzjoni tagħha li tuża d-dispozizzjonijiet tal-Artikolu 3(3) fil-limiti ta’ żmien stabbiliti fil-Ftehim. B’riżultat tat-talba Russa, huwa xieraq li jsiru l-aġġustamenti meħtieġa għal-limiti kwantitattivi għas-sena 2009.
(4)
L-Artikolu 10 jistipula li ma’ kull tiġdid annwali, il-kwantitajiet f’kull grupp ta’ prodotti għandhom jiżdiedu bi 2,5 %.
(5)
Ir-Regolament (KE) Nru 1342/2007 għandu jkun emendat kif xieraq,
ADOTTAT DAN IR-REGOLAMENT:
Artikolu 1
Il-limiti kwantitattivi għas-sena 2009 stipulati fl-Anness V tar-Regolament (KE) Nru 1342/2007 jinbidlu ma’ dawk imsemmija fl-Anness I ta’ dan ir-Regolament.
Artikolu 2
Il-limiti kwantitattivi għas-sena 2010 li jirriżultaw mill-applikazzjoni tal-Artikolu 10(1) tal-Ftehim tal-2007 bejn il-Komunità Ewropea u l-Federazzjoni Russa dwar il-kummerċ f’ċerti prodotti tal-azzar huma stipulati fl-Anness II ta’ dan ir-Regolament.
Artikolu 3
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta’ Novembru 2009.